

**Толқын Серікқызы Ерғалиева,**

Батыс Қазақстан облысы, Сырым ауданы,

М.Қаналиев атындағы

Алғабас мектеп-балабақша кешенінің

логопед мұғалімі

**Ж-З дыбыстарын ажырату**

**Білімділік мақсаты:** Ж-З дыбыстарының артикуляциясын нақтылау, тыныс алу жаттығуларының дұрыс жасалуын қадағалау. Ж-З дыбыстарының айырмасын нақтылай отырып, буын, сөз, сөйлем ішінде бекіту.

**Түзете-дамытушылық:** Ой-өрісін, есте сақтау және ойлау қабілеттерін дамыту. Белсенді және енжар сөздік қорын молайту, байланыстырып сөйлеуін дамыту. Жаңылтпаштардың дұрыс, тез айтылуын дамыту.

**Тәрбиелік мақсаты:** Оқушыларды саналы,білімді,шапшаң озық ойлы болуға тәрбиелеу.

**Сабақтың көрнекілігі:** айна, Ж-З дыбыстарының профилі, қуыршақ, себеттер, карточкалар.

**Сабақтың түрі:** топтық сабақ.

**Сабақтың барысы:**

Ұйымдастыру кезеңі:

Сәлемдесу.

Түрлі түстерді ажыратумен атауларын бекіту.

Қара шалбар киген бала орнынан тұрсын, ал қызыл кофта киген киген бала отырсын. т.б.

Бүгін аптаның қай күні?

Біз қандай баламыз?

 Қандай көңіл-күймен сабақты бастаймыз?

Біз көңілді баламыз,

Айтқан тілді аламыз.

Дыбыстарды анықтап, дұрыстап

Толық сөйлей аламыз.

 -Балалар, қазіргі сабағымызда қандай әріп, дыбыспен жұмыс жасайтынымызды табайық. Ол үшін жұмбақтарды дұрыс табу керек.

Үй үстінде алтын тас,

Алайын десем табылмас. (Жұлдыз)

Желілері жайылып,

Жал-жал болып жатады.

Күн нұрына бой ұрып,

Жердің нәрін тартады,

Жасыл шатыр астында

Кететіндей үзіліп,

Тұр көп маржан тасындай,

Мойыл моншақ тізіліп. (Жүзім)

Саздауыт жерде өседі,

Қош иісі аңқыған

Шипа өсімдік деседі. (Жалбыз)

Ал,балалар осы жұмбақтардың шешуінде қандай таныс қос дыбыстарды көріп, естіп тұрсыңдар?

Дұрыс, Ж, З дыбыстары. Енді осы дыбыстарды айтып, ауаға жазайық. Енді айнамызды қолымызға алып тіл жаттығуларын жасайық. Біз дыбыстарды дұрыс, анық айту үшін тіл жаттығуларын дұрыс жасауымыз қажет.

Артикуляциялық жаттығулар. «Түтікше», «Кесе», «Тыңдамайтын тіл», «Алтыбақан», «Сағат», «Анамызды бетінен сүйеміз».

Ж дыбысының артикуляциялық қалпы

-тістер жақын, бірақ түйіспейді, ара қашықтығы 1-2 мм,тілдің ортасы төменде, бірақ шеті азу тістерге жабысып «Кесе» тәріздес болады. Тілдің артқы жағы көтеріліп артқа созылады, дауыс пердесі дірілдеп тербеліп дауыс пайда болады.

З дыбысының артикуляциялық қалпы

-ерін жымияды, астыңғы тістер көрініп тұрады, тілдің ұшы төменгі тістердің түбінде,

-жұмсақ таңдай көтеріліп, жұтқыншақтың артқы қабырғасына жабысып, мұрынға баратын ауа жолын жауып, ауа ауыз қуысы арқылы шығады. Дауыс пердесі дірілдемейді, жақын тербеледі, дауыс пайда болады.

Ж, З дыбыстары дауысты дыбыстар ма, әлде дауысыссыз дыбыстар ма?

**Жаңа сабақ.**

Осы дыбыстардың қастарына дауысты дыбыстарды қойып, әндетіп айтайық;

Жа-жо-жу-жұ Зу-за-зе-зу

Ож-иж-аж-жә Зұ-зо-зи-зу

Жи-жу-жы-жө Зи-зу-зи-зу

**Тыныс алу жаттығуы;** дыбыстарды бір демде (демін үзбей) әуенге салып әндетіп айту.

А-қолды жоғары созған қалыптан,ақырындап төмен түсіру.

О-шеңбер пішіндес етіп қолды біріктіру.

У-қолды жанына созған бастапқы қалыптан ақырындап алға қарай бір-біріне жақындату.

Э-қол иыққа дейін көтеріледі,шынтақтан дөңгеленіп, қол бастары бір-біріне қарай бағытталады.

Балалар,біздің бүгінгі сабағымызға Жұлдыз атты кішкентай қуыршақ көмек сұрап келіп тұр, оған көмектесеміз бе?

 Әрине, көмектесеміз. Өйткені сендер мейірімді балаларсыңдар. Ендеше, мұқият тыңдаңдар. Қуыршақтың әдемі жүзігін ормандағы қасқыр тартып алыпты. Енді қуыршаққа әртүрлі тапсырмалар беріп, соларды орындаған жағдайда ғана жүзігін қайтарады екен. Ендеше қасқырдың тапсырмаларын орындап көрейік.

1.Балаларға Ж және З дыбысы бар суреттерді беріп, оларды атауы қажет. Сол суретте қай дыбыс екенін ажырату. Жылан, жолбарыс, зырылдауық, қазан, жаға т.б.

2.Енді мына шашылып жатқан саңырауқұлақтарды екі себетке бөліп салу керек. Бір себеттің сыртында Ж дыбысы, екінші себеттің сыртында З дыбысы жазылған, саңырауқұлақтарда да осы дыбыстар кездесетін сөздер жазылған соларды себеттерге дұрыс теріп жинау керек.

 **Сергіту сәті.**

Шықты үйрек шалғынға-кря-кря-кря- (қолын белге қойып теңселеді)

Көңілді қоңыз ұшады-ж-ж-ж- (қолдарын «қанат» қылып қағады)

Мойнын созып қаз шықты-га-га-га- (алға еңкейеді)

Бұтақтарды жел шайқап-у-у-у- (қолды бастан жоғары тербелтеді)

Суда қамыс шулады-ш-ш-ш- (қолды төмен жіберіп тербелтеді)

Тағы да тыныштық орнады-ш-ш-ш- (жүрелеп отырады).

Ал,енді келесі тапсырманы орындап тастайық.

3.Жаңылтпаштарды жаттап, тез айтуға үйренейік.

Жағажай, жағажай

Жағажайда Қамажай.

Паровоздың түтіні будақ-будақ,

Жолаушылар барады улап-шулап.

Паровоздың түтіні будақ-будақ,

Анда-санда қояды тулап-тулап.

Балалар, Ж, З дыбыстарын буында әндетіп айтып көрдік, енді сөзде және сөйлемде айтайық.Мен айтамын, сендер қайталаңдар.Қане, кім анық, таза айтар екен?

Сөздерді ажырату.

Жүз, жүзім, жазық, жүзік, жауқазын, қазу-қажу, қазық-жазық, қазы қажы, ұзын-ұжым.

Сөйлемдерде ажырату.

Жазира жайлауға барды.

Жазушы жаңа өлең жазды. Айжан Заманбекпен жарысты. Жазда қызғалдақтар көздің жауын алады.т.б.

Сендер қандай сөз, сөйлем қосар едіңдер?

Жарайсыңдар, балалар, жаңа ғана қасқыр келіп қуыршақтың жүзігін қайтарып беріп, сендерге риза болып кетті. Енді қуыршаққа қараңдаршы күлімдеп, сендерге рақмет айтып қолын бұлғап тұр.

**Ұсақ қол моторикасын дамыту**.

Ермексаздан Ж,З әріптерінің кескінін жасаймыз.

**Қорытынды**

Балалар,бүгінгі сабағымыз ұнады ма? Бізге көмек сұрап кім келді? Сендер қуыршаққа қалай көмектестіндер? Қандай дыбыс, әріппен жұмыстандық?

**Бағалау.**

Жарайсыңдар, балалар, сендер бүгінгі сабаққа өте тамаша қатыстыңдар